Najbogatiji Amerikanci 2000.godine donirali 14 posto godišnjeg prihoda u dobrotvorne svrhe (2/1/04) - 2004-01-02
Amerikanci prosječno daruju 2 posto godišnjeg prihoda u dobrotvorne svrhe
Čini se da su najbogatiji Amerikanci najvelikodušniji. Prema jučer objavljenim podacima dobrotvorne udruge koja prati donacijska kretanja, NewTithing Group, u 2000. godini je 400 najbogatijih Amerikanaca bilo zaslužno za gotovo 7 posto svih dobrotvornih donacija, što je znatno iznad njihovog udjela u ukupnim prihodima. Taj udio iznosi ,naime, tek jedan posto. Četiri stotine poreznih obveznika s najvišim prijavljenim prihodima iz 2000. godine zaradilo je u prosjeku 174 milijuna dolara a doniralo, također prosječno, 25,3 milijuna dolara! Donacije najbogatijih u dragovoljne svrhe iznosile su nešto više od 10 milijardi dolara, točnije 6,9 posto od ukupnih donacija u zemlji vrijednih 146 milijardi dolara. To znači da su najbogatiji u prosjeku donirali više od 14 posto svojeg bogatstva, za razliku od nacionalnog prosjeka koji iznosi 2 posto. S obzirom da se radi o osobnim dokumentima, imena darovatelja nisu navedena među statističkim podacima. Ipak, smatra se da se među darovateljima kriju imena nekih najbogatijih osoba u Americi. Naime, poznato je da su Bill Gates, George Soros, Ted Turner i drugi i prije bili skloni donirati velike količine novca dobrotvornim udrugama. Valja napomenuti i to da je darovanje najbogatijih osoba od 1997. do 2000. godine imalo znatno brži rast od njihovih prihoda. Naime, dok su prosječni prihodi najbogatijih 400 poreznih obveznika porasli za 80 posto, na 174 miliuna dolara s prijašnjih 93 milijuna, njihove su se donacije učetverostručile ---- s 5,9 milijuna dolara na više od 25 milijuna dolara po pojedincu!